शंकर जी प बेलपत्र काहें चढ़ावल जाला?
शंकर भगवान के पसंद सभ देवी देवता लोग से कुछ अलग बाटे। शिव जी के पूड़ी-मिठाई ना बालुक भांग-धतुर पसंद ह। हाथी-घोड़ा ना बालुक बसहा बैल पसंद ह। ओही तरे फूल माला से अधिका पसंद बेलपत्र हटे।
सावन महीना में शिव जी प बेलपत्र चढ़वला के बाड़ा महत्व होखेला। बेलपत्र काहें चढ़ेला?, एकरा पीछे पुराण में एगो कथा बा। ऐह कथा के अनुसार, भील नाम के एगो ड़कईत(डाँकू) रहे।
ओह ड़कईत के एके काम रहे, लोग के लुटल। आपन आ अपना परिवार के पाले-पोसे खातिर राह चलत लोगन के लुटत रहे।
एक बेर सावन के महीना में उ ड़कईत राह से आवे जाए वाला लोग के लूटे खातिर जंगल में गईल अउर एगो पेड़ प चढ़ के लुका के बईठ गईल। ओह दिन समूचा रात बीत गईल बाकि कवनों राहगीर ना मिलले, जेकरा के उ ड़कईत लूटे सके।
ओह राती उ बाड़ा उदास भ गईल। अब ओकरा समझ में ना आवत रहे कि उ का करे। उ घरे लवट के आ गईल। फिरु दोसरा राती के गईल, फिरु से पेड़ प जाके बईठ गईल।
अबकी जवना पेड़ प उ ड़कईत लुकाईल (छुपल) रहे उ पेड़ 'सिरफल' (बेल) के रहे। आज फिरु केहु के ना लूटे सकल त परेशान होके सिरफल के पतई तुर-तुर के नीचे फेंके लागल।
ओ बेल के पेड़ के निचे एगो शिवलिंग रहे, आ अनजाने में जवन पतई उ तुर-तुर के फेंकत रहे उ जाके शिवलिंग प गिरत रहे। शंकर भगवान अपना भक्त प बाड़ा जल्दी खुश हो जाईला। लगातार सिरफल के पतई शिवलिंग प गिरला से शंकर भगवान खुश हो गईनी।
ओह राती ड़कईत प भी खुश भ गईनी काहें से कि अनजाने में ही सही, उ बेल के पतई तुर-तुर के शिव लिंग प गिरवले रहे। आ शंकर भगवान के त बेलपत्र बाड़ा ही पसंद हटे। शंकर भगवान ओही घरी ड़कईत के सोझा भईनी आ ड़कईत के वरदान मांगे के कहनी।
ड़कईत आपन मनचाहा वरदान मांग के चल गईल आ ओह दिन से उ लुटपाट कईल छोड़ दिहलस। कहल जाला कि ओह दिन से बेलपत्र के महत्व अउर बढ़ गईल।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva